CELEX: 32014D0280
Language: el
Date: 2014-05-08 00:00:00
Title: 2014/280/ΕΕ: Απόφαση του Συμβουλίου, της 8ης Μαΐου 2014 , για τη θέση που θα υιοθετηθεί εξ ονόματος της Ευρωπαϊκής Ένωσης στο πλαίσιο του Διεθνούς Ναυτιλιακού Οργανισμού στην 93η σύνοδο της Επιτροπής Ναυτικής Ασφάλειας σχετικά με την έγκριση τροποποιήσεων στη σύμβαση SOLAS, κανονισμοί II-1/29, II-2/3, 2/9.7, 2/13.4, 2/18, III-20, στον Κώδικα περί σωστικών μέσων και τον Κώδικα για το πρόγραμμα ενισχυμένων επιθεωρήσεων του 2011

16.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 145/40
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 8ης Μαΐου 2014
   για τη θέση που θα υιοθετηθεί εξ ονόματος της Ευρωπαϊκής Ένωσης στο πλαίσιο του Διεθνούς Ναυτιλιακού Οργανισμού στην 93η σύνοδο της Επιτροπής Ναυτικής Ασφάλειας σχετικά με την έγκριση τροποποιήσεων στη σύμβαση SOLAS, κανονισμοί II-1/29, II-2/3, 2/9.7, 2/13.4, 2/18, III-20, στον Κώδικα περί σωστικών μέσων και τον Κώδικα για το πρόγραμμα ενισχυμένων επιθεωρήσεων του 2011
   
      (2014/280/ΕΕ)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η δράση της Ευρωπαϊκής Ένωσης στον τομέα των θαλάσσιων μεταφορών πρέπει να αποσκοπεί στη βελτίωση της ασφάλειας στη θάλασσα. Το κύριο πλαίσιο αναφοράς για τα πρότυπα ασφάλειας θα πρέπει να είναι η Διεθνής σύμβαση του 1974 για την Ασφάλεια της Ζωής στη Θάλασσα (η σύμβαση SOLAS 1974), όπως έχει έκτοτε τροποποιηθεί, η οποία περιλαμβάνει διεθνώς συμφωνημένα πρότυπα για τα επιβατηγά πλοία και τα επιβατηγά σκάφη μεγάλης ταχύτητας που εκτελούν διεθνείς μεταφορές.
            
         
               (2)
            
            
               Η Επιτροπή Θαλάσσιας Ασφάλειας (MSC) του ΔΝΟ στην 92η σύνοδό της ενέκρινε, μεταξύ άλλων, τροποποιήσεις στους κανονισμούς SOLAS II-1/29, II-2/3, 2/9.7, 2/13.4, 2/18, III/20, στον Κώδικα για τα σωστικά μέσα και τον Κώδικα για το πρόγραμμα ενισχυμένων επιθεωρήσεων του 2011. Η MSC αναμένεται ότι θα εγκρίνει τις εν λόγω τροποποιήσεις στην 93η σύνοδό της που θα πραγματοποιηθεί τον Μάιο του 2014.
            
         
               (3)
            
            
               Οι τροποποιήσεις στους κανονισμούς II-2/3 και II-2/9.7 της σύμβασης SOLAS σχετικά με την πυραντίσταση των αγωγών εξαερισμού για τα νέα πλοία, θα εισαγάγουν νέες απαιτήσεις για τα συστήματα εξαερισμού των πλοίων, συμπεριλαμβανομένων των επιβατηγών πλοίων που μεταφέρουν περισσότερους από 36 επιβάτες. Οι διατάξεις του κανονισμού 12 μέρος Α και του κανονισμού 9 μέρος B του κεφαλαίου II-2 του παραρτήματος 1 της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου (1), οι οποίες αφορούν τις διόδους των αγωγών εξαερισμού και τα συστήματα εξαερισμού των πλοίων που μεταφέρουν περισσότερους από 36 επιβάτες, καλύπτουν τα θέματα αυτά και απορρέουν από τις διατάξεις της σύμβασης SOLAS που αναμένεται τώρα να τροποποιηθούν.
            
         
               (4)
            
            
               Με τις τροποποιήσεις στον κανονισμό II-2/13.4 της σύμβασης SOLAS θα εισαχθούν πρόσθετα μέσα διαφυγής από τα μηχανοστάσια των νέων επιβατηγών και φορτηγών πλοίων. Οι διατάξεις του κανονισμού 6, μέρος B, κεφάλαιο II-2 του παραρτήματος 1 της οδηγίας 2009/45/ΕΚ (μέσα διαφυγής) καλύπτουν τα θέματα αυτά και απορρέουν από τις διατάξεις της σύμβασης SOLAS που πρόκειται να τροποποιηθούν.
            
         
               (5)
            
            
               Οι τροποποιήσεις στον κανονισμό II-2/18 της σύμβασης SOLAS για τους χώρους προσγείωσης ελικοπτέρων σε επιβατηγά οχηματαγωγά πλοία για τα νέα πλοία θα περιλαμβάνουν απαίτηση για συστήματα πυροσβεστικού αφρού σύμφωνα με την εγκύκλιο MSC.1/Circ.1431 του ΔΝΟ, της 31ης Μαΐου 2012, σχετικά με τις κατευθυντήριες γραμμές για την έγκριση της εγκατάστασης πυροσβεστήρων αφρού για ελικόπτερα. Ο κανονισμός 18, μέρος B, κεφάλαιο II- 2 του παραρτήματος 1 της οδηγίας 2009/45/ΕΚ προβλέπει ότι τα πλοία που διαθέτουν ελικοδρόμια θα συμμορφώνονται με τις απαιτήσεις του κανονισμού SOLAS, όπως ισχύει από την 1η Ιανουαρίου 2003, οι οποίες αναμένεται τώρα να τροποποιηθούν.
            
         
               (6)
            
            
               Οι τροποποιήσεις στο κεφάλαιο III, κανονισμός 20 της σύμβασης SOLAS και τις σχετικές απαιτήσεις για την τακτική και την περιοδική συντήρηση των σωσίβιων λέμβων και των σωστικών λέμβων για όλα τα πλοία αποβλέπουν στην υποχρεωτική εφαρμογή των εν λόγω απαιτήσεων. Στο κεφάλαιο III του παραρτήματος 1 της οδηγίας 2009/45/ΕΚ προβλέπεται ότι η συντήρηση και οι επιθεωρήσεις των σωστικών μέσων πραγματοποιούνται σύμφωνα με τις ίδιες απαιτήσεις του κανονισμού III/20 της σύμβασης SOLAS, οι οποίες αναμένεται ότι θα τροποποιηθούν τώρα.
            
         
               (7)
            
            
               Οι τροποποιήσεις στον κώδικα περί σωστικών μέσων (LSA) σχετικά με τις διατάξεις δοκιμής αναφοράς ατομικών σωσιβίων (RTD) θα εισάγουν νέες απαιτήσεις για RTD. Ο κανονισμός 2.2 κεφάλαιο III της οδηγίας 2009/45/ΕΚ ορίζει ότι όλα τα εν λόγω ατομικά σωστικά μέσα πληρούν τον κώδικα LSA. Επιπλέον, το άρθρο 5 παράγραφος 1 της οδηγίας 96/98/ΕΚ του Συμβουλίου (2) ορίζει ότι ο εξοπλισμός που περιλαμβάνεται στο παράρτημα Α.1, ο οποίος τοποθετείται σε κοινοτικό πλοίο, πληροί τις εφαρμοστέες απαιτήσεις των διεθνών κανονισμών που αναφέρονται στο εν λόγω παράρτημα. Στον πίνακα του παραρτήματος A.1, καταχώριση A.1.1.4, το ισχύον πρότυπο για ατομικά σωσίβια είναι το ψήφισμα MSC 48(66) του ΔΝΟ, κώδικας LSA, που τώρα αναμένεται να τροποποιηθεί.
            
         
               (8)
            
            
               Οι τροποποιήσεις στον κανονισμό II-1/29 της σύμβασης SOLAS που αφορούν τις απαιτήσεις για τον μηχανισμό κινήσεως πηδαλίου θα εισάγουν περαιτέρω απαιτήσεις για την απόδειξη της συμμόρφωσης κατά τις δοκιμές στη θάλασσα. Οι κανονισμοί 6 και 7, μέρος Γ, κεφάλαιο II-1 του παραρτήματος 1 της οδηγίας 2009/45/ΕΚ απορρέουν από και αναπαράγουν τις ταυτόσημες διατάξεις του κεφαλαίου II-1, μέρος Γ του κανονισμού 29 της σύμβασης SOLAS σχετικά με τις απαιτήσεις για τον κύριο και τον βοηθητικό μηχανισμό κινήσεως του πηδαλίου, οι οποίες αναμένεται τώρα να τροποποιηθούν.
            
         
               (9)
            
            
               Οι παραπάνω τροποποιήσεις των κανονισμών SOLAS II-1/29, II-2/3, 2/9.7, 2/13,4, 2/18, III-20 και του Κώδικα περί σωστικών μέσων θα έχουν εφαρμογή στα επιβατηγά πλοία και τα επιβατηγά σκάφη μεγάλης ταχύτητας που εκτελούν εσωτερικές μεταφορές, κατ' εφαρμογή των άρθρων 1 και 3 της οδηγίας 2009/45/ΕΚ. Ως εκ τούτου, και στο μέτρο που αφορούν επιβατηγά πλοία και επιβατηγά σκάφη μεγάλης ταχύτητας που εκτελούν εσωτερικές μεταφορές, οι τροποποιήσεις αυτές εμπίπτουν στην αποκλειστική αρμοδιότητα της ΕΕ.
            
         
               (10)
            
            
               Με τις τροποποιήσεις του κώδικα για το πρόγραμμα ενισχυμένων επιθεωρήσεων (ESP) του 2011 επέρχεται ευθυγράμμισή του με τις πρακτικές των νηογνωμόνων. Τα άρθρα 5 και 6 του κανονισμού (ΕΕ) αριθ. 530/2012 του Ευρωπαϊκού Κοινοβουλίου και του Συμβουλίου (3) καθιστούν υποχρεωτική την εφαρμογή του προγράμματος εκτίμησης της κατάστασης των πλοίων (CAS) του ΔΝΟ για τα πετρελαιοφόρα μονού κύτους ηλικίας άνω των 15 ετών. Το πρόγραμμα ενισχυμένων επιθεωρήσεων κατά τη διάρκεια ελέγχων των πλοίων μεταφοράς φορτίου χύδην και των πετρελαιοφόρων από νηογνώμονες ή το πρόγραμμα εκτεταμένων επιθεωρήσεων (ESP) ορίζει τον τρόπο εφαρμογής της εν λόγω εντατικής εκτίμησης. Επειδή για την επίτευξη του στόχου του προγράμματος εκτίμησης της κατάστασης των πλοίων (CAS) χρησιμοποιείται το ενισχυμένο πρόγραμμα επιθεωρήσεων (ESP), κάθε ενδεχόμενη αλλαγή στις επιθεωρήσεις ESP θα καταστεί αυτόματα εφαρμοστέα μέσω του κανονισμού (ΕΕ) αριθ. 530/2012.
            
         
               (11)
            
            
               Η Ευρωπαϊκή Ένωση δεν είναι ούτε μέλος του ΔΝΟ ούτε συμβαλλόμενο μέρος των ανωτέρω συμβάσεων και κωδίκων. Ως εκ τούτου, είναι αναγκαίο να εξουσιοδοτήσει το Συμβούλιο τα κράτη μέλη να διατυπώσουν τη θέση της Ένωσης και να εκφράσουν τη συναίνεσή τους να δεσμευτούν από τις εν λόγω τροποποιήσεις, στο μέτρο που εμπίπτουν στην αποκλειστική αρμοδιότητα της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση της Ένωσης στη 93η σύνοδο της Επιτροπής Ναυτικής Ασφάλειας του ΔΝΟ είναι ότι συμφωνεί με την έγκριση των τροποποιήσεων στους κανονισμούς II-2/3, 2/9.7, 2/13.4 και 2/18 της σύμβασης SOLAS, όπως ορίζονται στο παράρτημα 13 του εγγράφου MSC 92/26.Add.1 του ΔΝΟ, και με την έγκριση των τροποποιήσεων στους κανονισμούς II-1/29 και ΙΙΙ/20, στον Κώδικα περί σωστικών μέσων και τον Κώδικα για το πρόγραμμα ενισχυμένων επιθεωρήσεων του 2011, όπως ορίζονται στα παραρτήματα 31, 32, 33, 34, 35 και 36 αντίστοιχα του εγγράφου MSC 92/26/Add.2 του ΔΝΟ.
   2.   Η θέση της Ένωσης, όπως ορίζεται στην παράγραφο 1, εκφράζεται από τα κράτη μέλη που είναι μέλη του ΔΝΟ, ενεργούντα από κοινού προς το συμφέρον της Ένωσης.
   3.   Τυπικές και ελάσσονος σημασίας αλλαγές της εν λόγω θέσης επιτρέπεται να συμφωνηθούν χωρίς τροποποίηση της θέσης.
   Άρθρο 2
   Τα κράτη μέλη εξουσιοδοτούνται με την παρούσα απόφαση να δώσουν τη συγκατάθεσή τους να δεσμευτούν, προς το συμφέρον της Ένωσης, από τις τροπολογίες που αναφέρονται στο άρθρο 1 παράγραφος 1, στο μέτρο που εμπίπτουν στην αποκλειστική αρμοδιότητα της ΕΕ.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Μαΐου 2014.
      
         
            Για το Συμβούλιο
         
         
            Ο Πρόεδρος
         
         Π. ΜΗΤΑΡΑΚΗΣ
      
   
   
      (1)  Οδηγία 2009/45/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τους κανόνες και τα πρότυπα ασφαλείας για τα επιβατηγά πλοία (ΕΕ L 163 της 25.6.2009, σ. 1).
   
      (2)  Οδηγία 96/98/ΕΚ του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων (ΕΕ L 46 της 17.2.1997, σ. 25).
   
      (3)  Κανονισμός (ΕΕ) αριθ. 530/2012 του Ευρωπαϊκού Κοινοβουλίου και του Συμβουλίου, της 13ης Ιουνίου 2012, για την εσπευσμένη σταδιακή καθιέρωση απαιτήσεων διπλού κύτους ή ισοδύναμου σχεδιασμού για τα πετρελαιοφόρα μονού κύτους (ΕΕ L 172 της 30.6.2012, σ. 3).